കെ. ശിവദാസന് നായരുടെ സസ്പെന്ഷന് പിന്വലിച്ചു തിരുവനന്തപുരം: കോണ്ഗ്രസ് വിട്ട് സി.പി.എമ്മിലെത്തിയ കെ.പി. അനില്കുമാറിനൊപ്പം സസ്പെന്ഷന് നേരിട്ട ആറന്മുള മുന് എം.എല്.എ കൂടിയായ കെ. ശിവദാസന്നായരുടെ സസ്പെന്ഷന് പിന്വലിച്ചു. ഡി.സി.സി. പ്രസിഡന്റുമാരുടെ നിയമനവുമായി ബന്ധപ്പെട്ട് നേതൃത്വത്തിനെതിരേ അനില്കുമാറുംശിവദാസന്നായരും ഒരേദിവസമാണ് മാധ്യമങ്ങളില് വിമര്ശനം ഉന്നയിച്ചത്. രണ്ടുപേരെയും അന്നുതന്നെ കെ.പി.സി.സി. പ്രസിഡന്റ് സസ്പെന്ഡ് ചെയ്തിരുന്നു. ഇതിനുപിന്നാലെ ഇരുവരോടും വിശദീകരണവും തേടി. ശിവദാസന് നായര് നല്കിയ വിശദീകരണം അംഗീകരിച്ചുകൊണ്ടാണ് സസ്പെന്ഷന് പിന്വലിച്ചത്. ശിവദാസന് നായരുടെ മറുപടി തൃപ്തികരമാണെന്നും വിമര്ശനത്തില് ഖേദം പ്രകടിപ്പിക്കുകയുംകൂടി ചെയ്ത സാഹചര്യത്തില് അദ്ദേഹത്തിന്റെ സസ്പെന്ഷന് റദ്ദു ചെയ്യുന്നുവെന്നും കെ.പി.സി.സി പ്രസിഡന്റ് കെ. സുധാകരന് അറിയിച്ചു. അദ്ദേഹത്തെ പാര്ട്ടിയില് തിരികെ എടുക്കാന് തീരുമാനിച്ചു. മുന്നോട്ടുള്ള പ്രയാണത്തില് പാര്ട്ടിക്ക് കരുത്തും ശക്തിയും നല്കാന് ശിവദാസന് നായരുടെ സേവനം ആവശ്യമാണെന്നും സുധാകരന് പറഞ്ഞു. താന് നേതൃത്വത്തെ ആക്ഷേപിച്ചിട്ടില്ലെന്നും കോണ്ഗ്രസിനെ ശക്തിപ്പെടുത്തുകയെന്ന സദ്ദുശേമാണുണ്ടായിരുന്നതെന്നും ആയിരുന്നു ശിവദാസന് നായരുടെ വിശദീകരണം. എ ഗ്രൂപ്പിന്റെ ശക്തനായ വക്താവും ഉമ്മന്ചാണ്ടിയുടെ വിശ്വസ്തരില് ഒരാളുമാണ് കെ. ശിവദാസന് നായര്. അതുകൊണ്ടുതന്നെ കെ.പി. അനില്കുമാറിനെതിരേ നടപടി സ്വീകരിച്ചതുപോലെ ശിവദാസന് നായര്ക്കെതിരേ നടപടി എടുക്കുക അത്ര ലളിതവുമായിരുന്നില്ല. ഡി.സി.സി പ്രസിഡന്റുമാരുടെ നിയമനത്തില് ഇടഞ്ഞുനില്ക്കുകയായിരുന്ന ഉമ്മന്ചാണ്ടിയെ കൂടുതല് പ്രകോപിപ്പിക്കാതിരിക്കാന് കൂടിയാണ് ഈ നടപടിയെന്നാണ് പാര്ട്ടി വൃത്തങ്ങള് നല്കുന്ന സൂചന.